ДЕЛЕГИРАН РЕГЛАМЕНТ (ЕС) № 522/2014 НА КОМИСИЯТА
от 11 март 2014 година
за допълване на Регламент (ЕС) № 1301/2013 на Европейския парламент и на Съвета по отношение на подробните правила за принципите за подбор и управление на иновативните действия в сферата на устойчивото градско развитие, които ще бъдат подкрепяни по линия на Европейския фонд за регионално развитие
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1301/2013 на Европейския парламент и на Съвета от 17 декември 2013 г. относно Европейския фонд за регионално развитие и специални разпоредби по отношение на целта „Инвестиции за растеж и работни места“, и за отмяна на Регламент (ЕО) № 1080/2006 (1), и по-специално член 8, параграф 3 от него,
като има предвид, че:
(1)
Съгласно член 4, параграф 7 от Регламент (ЕС) № 1303/2013 на Европейския парламент и на Съвета (2) средствата от структурните фондове за целта „Инвестиции за растеж и работни места“, отпускани за иновативни действия в сферата на устойчивото градско развитие (наричани по-нататък „иновативни действия“), следва да се управляват от Комисията.
(2)
Член 92, параграф 8 от Регламент (ЕС) № 1303/2013 дава право на Комисията да управлява средствата, отпускани за иновативни действия, чрез непряко управление по член 60 от Регламент (ЕС, Евратом) № 966/2012 на Европейския парламент и на Съвета (3).
(3)
Необходимо е да се определят подробни правила за принципите за управление на иновативните действия от страна на субект или орган, на когото са възложени задачи по изпълнението на бюджета съгласно член 58, параграф 1, буква в) от Регламент (ЕС) № 966/2012.
(4)
Трябва да се установят подробни правила за принципите за подбор на иновативните действия, които ще бъдат подкрепяни по линия на Европейския фонд за регионално развитие (ЕФРР). За да се гарантира изборът на предложения, отличаващи се с високо качество, следва да се определят процедурите и критериите за подбор на иновативните действия, като се вземе предвид териториалното многообразие на градските райони в Съюза.
(5)
За подбора на иновативните действия Комисията следва да определи темите, за да се гарантира, че поканите за представяне на предложения са свързани с аспекти на градското развитие, които евентуално ще стават все по-значими за Съюза през идните години,
ПРИЕ НАСТОЯЩИЯ РЕГЛАМЕНТ:
Член 1
Управление на иновативните действия
1. Комисията определя един или повече субекти или органи, на които да се възложат задачите по изпълнението на бюджета за иновативните действия на нивото на Съюза съгласно член 58, параграф 1, буква в) от Регламент (ЕС, Евратом) № 966/2012 (наричан по-нататък „оправомощен субект“).
В допълнение към изискванията по член 60, параграф 1 от Регламент (ЕС, Евратом) № 966/2012 оправомощеният субект трябва да има доказан опит в управлението на финансови средства на Съюза в няколко държави членки.
2. Комисията сключва споразумение за възлагане на задачи с оправомощения субект съгласно член 61, параграф 3 от Регламент (ЕС, Евратом) № 966/2012, като в допълнение към изискванията по член 40 от Делегиран регламент (ЕС) № 1268/2012 на Комисията (4) в това споразумение се съдържат клаузи, уреждащи:
а)
насоките за заявителите и бенефициерите;
б)
годишна работна програма, която се одобрява от Комисията;
в)
организирането на поканите за представяне на предложения във връзка с иновативните действия;
г)
оценката на допустимостта на заявителите;
д)
създаването на експертна група със съгласието на Комисията, която ще извършва оценка и класиране на предложенията;
е)
подбора на иновативните действия въз основа на препоръката на експертната група със съгласието на Комисията;
ж)
изискването да се предостави на бенефициера документ, в който се уточняват определените от Комисията условия за подкрепата;
з)
разглеждането на отчетите, представяни от бенефициерите, и на плащанията за бенефициерите;
и)
наблюдението на отделните иновативни действия;
й)
организирането на комуникационни прояви;
к)
осведомяването за резултатите със съгласието на Комисията;
л)
одита на отделните иновативни действия, за да се гарантира, че безвъзмездните средства по тях се управляват съгласно принципите на добро финансово управление;
м)
финансовите средства за подпомагане на задачите по управлението на оправомощения субект, които се предоставят под формата на фиксирана сума за оперативните разходи на оправомощения субект и чийто размер се определя въз основа на размера на средствата на Съюза, предоставени на този субект за целите на отпускането на безвъзмездни средства.
3. Оправомощеният субект представя на Комисията документите съгласно член 60, параграф 5 от Регламент (ЕС, Евратом) № 966/2012 и цялата необходима информация за оценка на изпълнението на иновативните действия.
Член 2
Подбор на иновативните действия
1. Оправомощеният субект подбира иновативните действия чрез покани за представяне на предложения, като взема предвид темите, които службите на Комисията определят ежегодно.
2. Следните органи могат да подават заявления за подпомагане при започване на иновативни действия:
а)
всеки градски орган на местна административна единица, определена в зависимост от степента на урбанизация като градска агломерация, град или предградие и с население от поне 50 000 жители;
б)
сдружения или обединения на градски органи на местни административни единици, определени в зависимост от степента на урбанизация като градски агломерации, градове или предградия и с общо население от поне 50 000 жители, като може да се касае за трансгранични сдружения или обединения и сдружения или обединения в различни региони и/или държави членки.
3. Експертната група по член 1, параграф 2, буква д) отправя препоръки относно иновативните действия, които следва да се изберат. Нейният състав е балансиран от географска гледна точка и тя се председателства от Комисията. При изготвяне на препоръките си експертната група взема предвид по-специално следните критерии:
а)
иновативното съдържание на предложението и потенциала му да набележи или приложи нови решения;
б)
качеството на предложението;
в)
участието на съответните партньори в подготовката на предложението;
г)
възможността да се докажат измерими резултати;
д)
възможността да се приложат на други места предложените решения.
При формулиране на препоръките си експертната група прави необходимото, за да се вземе предвид териториалното многообразие на градските райони в Съюза.
4. Оправомощеният субект подбира иновативните действия въз основа на препоръката на експертната група и със съгласието на Комисията.
5. Сумата, която се отпуска за всяко иновативно действие, не надхвърля 5 000 000 EUR.
6. Всяко иновативно действие се изпълнява в рамките на максимален период от три години.
Член 3
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 11 март 2014 година.